GPSC วิ่ง 2% รับข่าวโซลาร์ฟาร์มญี่ปุ่นเริ่ม COD วันนี้! พร้อมบุ๊ครายได้ทันที
GPSC วิ่ง 2% รับข่าวโซลาร์ฟาร์มญี่ปุ่นเริ่ม COD วันนี้! พร้อมบุ๊ครายได้ทันที โดยปิดตลาดภาคเช้าวันนี้ ราคาอยู่ที่ 64.25 บาท บวก 1.50 บาท หรือ 2.39% สูงสุดที่ 65.25 บาท ต่ำสุดที่ 62.50 บาท ด้วยมูลค่าซื้อขาย 960.86 ล้านบาท
15 ธ.ค. 2560

ผู้สื่อข่าวรายงานว่า ราคาหุ้นบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ปิดตลาดภาคเช้าวันนี้ อยู่ที่ 64.25 บาท บวก 1.50 บาท หรือ 2.39% สูงสุดที่ 65.25 บาท ต่ำสุดที่ 62.50 บาท ด้วยมูลค่าซื้อขาย 960.86 ล้านบาท ขณะที่ดัชนีตลาดหุ้นโดยรวมลบ 0.20%

ทั้งนี้ ราคาหุ้น GPSC ปรับตัวเพิ่มขึ้นในภาคเช้าวันนี้ หลังจากที่บริษัทเผยว่าโซลาร์ฟาร์มที่ญี่ปุ่น กำลังการผลิตติดตั้งรวม 25.88 เมกะวัตต์ (MW) ได้จ่ายไฟเข้าระบบแล้ววันนี้ (15 ธ.ค)
อนึ่ง GPSC เปิดเผยว่า บริษัท อิจิโนเซกิ โซล่า พาวเวอร์ 1 จีเค (ISP1) ซึ่งเป็นโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน (Solar Farm) ที่เมืองอิจิโนเซกิ เขตอิวาเตะ ประเทศญี่ปุ่น กำลังการผลิตติดตั้งรวม 25.88 เมกะวัตต์ (MW) หรือคิดเป็นกำลังการผลิตตามสัดส่วนจำนวน 25.62 เมกะวัตต์ ได้จ่ายไฟฟ้าเข้าระบบแล้ว เมื่อวันที่ 15 ธ.ค. 60
โดยมีสัญญาซื้อขายไฟฟ้า 20.8 เมกะวัตต์ กับ Tohoku Electric Power Co., Inc. ประเทศญี่ปุ่น ที่อัตราค่าไฟฟ้า Feed in Tariff เท่ากับ 40 เยน/กิโลวัตต์-ชั่วโมง เป็นระยะเวลา 20 ปี
 
 